C 517/56

Stanovisko Európskeho hospodárskeho a sociálneho výboru — Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Podpora európskeho prístupu v oblasti umelej inteligencie

[COM(2021) 205 final]

(2021/C 517/08)

Spravodajkyňa: Marie-Françoise GONDARD-ARGENTI

Konzultácia Európska komisia 1. 7. 2021 Právny základ článok 304 Zmluvy o fungovaní Európskej únie Prijaté v sekcii 2. 9. 2021 Prijaté v pléne 22. 9. 2021 Plenárne zasadnutie č. 563 Výsledok hlasovania (za/proti/zdržalo sa) 235/0/7

1. Závery a odporúčania

1.1. Európsky hospodársky a sociálny výbor (EHSV) víta túto revíziu koordinovaného plánu v oblasti umelej inteligencie, ktorá je výsledkom spoločnej práce Európskej komisie a členských štátov. Vyzýva na jej urýchlené vykonanie prostredníctvom zapojenia všetkých príslušných zainteresovaných strán.

1.2. EHSV podporuje holistický prístup Komisie k jej stratégii pre inkluzívnu a udržateľnú umelú inteligenciu založenú na vytvorení ekosystému excelentnosti a dôvery. Návrhy plánu a regulačného rámca, z ktorých každý je predmetom samostatného stanoviska, sú dva piliere, ako urobiť z Európy globálneho aktéra v oblasti umelej inteligencie.

1.3. V záujme dosiahnutia očakávaných hospodárskych, sociálnych a environmentálnych prínosov a prínosov pre verejné zdravie pre všetkých európskych občanov bez diskriminácie musí plán vniesť nový impulz do vzdelávania, a to začlenením etických a environmentálnych otázok, celoživotného vzdelávania a rozvoja zručností, ako aj výziev súvisiacich s inováciou a podpory pre pracovníkov a podniky vrátane menších.

1.4. Vo svete práce je dôvera kľúčom k úspechu. Ani umelá inteligencia nie je v tomto smere výnimkou. EHSV sa domnieva, že je legitímne, aby tento nový plán priznával sociálnemu dialógu a sociálnym partnerom kľúčovú úlohu v celom procese. Hoci má otázka zručností zásadný význam, úvahy by mali zahŕňať všetky otázky súvisiace s automatizáciou vo svete práce.

1.5. EHSV odporúča Komisii, aby v politickom rámci, ktorý má v úmysle zaviesť, dôrazne nabádala členské štáty na zintenzívnenie sociálneho a občianskeho dialógu o otázkach a nástrojoch týkajúcich sa umelej inteligencie.

1.6. EHSV poukazuje na to, že dôvera súvisí s právom každého pracovníka, spotrebiteľa alebo občana na vysvetliteľnosť algoritmických procesov, pokiaľ majú vplyv na ich život a životné prostredie. Nový koordinovaný plán musí byť v súlade s touto požiadavkou transparentnosti a vysvetliteľnosti, ktorá je neoddeliteľná od práva každého občana napadnúť rozhodnutia prijaté výlučne algoritmom.

1.7. EHSV sa domnieva, že EÚ sa môže stať dôveryhodným svetovým lídrom v oblasti umelej inteligencie za predpokladu, že existuje bezproblémová koordinácia medzi inštitúciami EÚ, členskými štátmi a organizovanou občianskou spoločnosťou – sociálnymi partnermi, spotrebiteľmi a občanmi – s jasným vymedzením individuálnych zodpovedností. Touto koordináciou medzi európskymi inštitúciami, medzi nimi a členskými štátmi, ako aj medzi jednotlivými členskými štátmi sa maximalizuje celkový vplyv a zároveň sa zabezpečí rýchle a jednotné vykonávanie investičných politík a programov.

1.8. Vo svojej podstate je umelá inteligencia globálna, avšak priamo súvisí od rozsahu svojho zavedenia. Vďaka tomu, že sa členské štáty stanú kľúčovými aktérmi na medzinárodnej scéne umelej inteligencie, je koordinovaný plán základom európskej stratégie pre umelú inteligenciu.

1.9. EHSV víta skutočnosť, že v revidovanom koordinovanom pláne sa navrhujú konkrétne opatrenia na podnietenie vykonávania národných stratégií a zvýšenie synergie. Plný význam však nadobúda až v úzkej koordinácii s európskou dátovou stratégiou – vytvorením európskeho dátového priestoru a jeho ochranou – a stratégiou kybernetickej bezpečnosti.

1.10. S cieľom prekonať nedostatok záväznej koordinácie, EHSV vyzýva na zavedenie nástroja nepretržitého monitorovania pokroku prostredníctvom ukazovateľov výkonnosti, ktoré by vypracovali všetky zainteresované subjekty.

1.11. EHSV vyzýva členské štáty, aby využívali Mechanizmus na podporu obnovy a odolnosti, ako aj iné finančné nástroje, ako sú Horizont Európa, program Digitálna Európa a InvestEU na podporu rozvoja a zavádzania umelej inteligencie, najmä v prípade malých podnikov. Nedávna správa EIB objasňuje ďalší postup ( 1 )

2. Všeobecné pripomienky

2.1. Komisia má v úmysle urobiť z EÚ globálnu hnaciu silu inkluzívnej, bezpečnej, udržateľnej a dôveryhodnej umelej inteligencie sústredenej na človeka. Vychádzajúc zo skúseností počas zdravotnej krízy, chce urýchliť investície, posilniť súčasné opatrenia a dôsledne ich zosúladiť v snahe podporiť synergie a agilnosť ( 2 ) . EHSV podporuje naliehavé a rozhodné uplatňovanie tohto prístupu s cieľom posilniť vnútornú a medzinárodnú excelentnosť EÚ.

2.2. EHSV berie na vedomie pokrok, ktorý sa dosiahol od prvého koordinovaného plánu z roku 2018. Aktualizovaný plán jasne stanovuje priority: investície do infraštruktúry a spoločného využívania údajov, podpora excelentnosti mobilizáciou inovácií a zručností, zabezpečenie spoľahlivosti a transparentnosti v celom hodnotovom reťazci. Investície vo výške 7 miliárd eur v roku 2019 (+ 30 %) sa považujú za povzbudivé.

2.3. Koordinovaný plán je v súlade so základnými a sociálnymi právami a nediskrimináciou pomocou algoritmov. Toto stanovisko je neoddeliteľne spojené so stanoviskom k spoločnému návrhu nariadenia, ktoré sa zaoberá etickými aspektmi a stanovuje harmonizované pravidlá týkajúce sa umelej inteligencie ( 3 )

2.4. EHSV sa domnieva, že etický rámec a uznávaná a spoločná norma spolu s koordinovaným plánom sú rozhodujúcimi a kľúčovými katalyzátormi, zárukou dôvery Európanov v umelú inteligenciu a zároveň poskytnú konkurenčnú výhodu a benefity na globálnej úrovni.

2.5. Táto dôvera občanov je neoddeliteľná od práva na vysvetliteľnosť algoritmov a možnosti napadnúť akékoľvek rozhodnutie, ktoré ovplyvňuje ich životy. Vývojári umelej inteligencie a jej aplikácií musia byť bdelí, rovnako ako aj používatelia, čo sa musí premietnuť do pravidelných auditov a testov. Rozhodnutie musia mať naďalej pod kontrolou ľudia.

2.6. EHSV je znepokojený rizikom fragmentácie vyplývajúcim z rôznych národných stratégií a vyzýva členské štáty, aby v záujme EÚ zintenzívnili spoluprácu, najmä v oblasti kybernetickej bezpečnosti, ktorá je ich zvrchovanou výsadou a ktorá však tvorí os plánu.

2.7. EHSV vyzýva, aby bola umelá inteligencia udržateľná, pokiaľ ide o jej hospodárske, sociálne a environmentálne ciele, a aby sa rešpektovali hospodárske, sociálne a environmentálne povinnosti.

3. Konkrétne pripomienky

3.1. Komisia musí vzhľadom na svoje úplne oprávnené ambície spolupracovať s členskými štátmi, súkromným sektorom a organizovanou občianskou spoločnosťou s cieľom: — urýchliť investície do umelej inteligencie v záujme rýchleho a odolného hospodárskeho a sociálneho oživenia založeného na pokročilých digitálnych riešeniach; — včas zaviesť štruktúry a programy plánované na získanie oprávnenej odmeny pre priekopníkov v produkcii alebo zavádzaní technológií; — optimalizovať súdržnosť politík, aby sa zabránilo rozptýleniu a spoločne splniť túto globálnu výzvu.

3.2. EHSV súhlasí so zámerom Komisie využiť program Digitálna Európa a program Horizont Európa v hodnote najmenej 1 miliarda EUR ročne v rokoch 2021 až 2027: očakávaný pákový efekt vyvolá počas rovnakého obdobia investície verejného a súkromného sektora do umelej inteligencie vo výške 20 miliárd eur ročne. Tento pákový efekt posilní Mechanizmus na podporu obnovy a odolnosti (FRR).

3.3. Vytváranie správnych podmienok – údaje a infraštruktúra

3.3.1. EHSV vyzýva Komisiu a členské štáty, aby zintenzívnili spoluprácu a koordináciu pri riadení umelej inteligencie: uplatňovanie národných stratégií, sprostredkovanie poznatkov, odborných znalostí a osvedčených postupov s cieľom urýchliť vývoj a prijatie umelej inteligencie a riešiť globálne výzvy s ňou súvisiace.

3.3.2. Dostupnosť, prístupnosť a voľný tok údajov sú predpokladmi pre rozvoj umelej inteligencie spolu so stratégiou týkajúcou sa údajov, ich ochrany a kybernetickej bezpečnosti. EHSV pripomína, že bezproblémová výmena osobných údajov závisí od úzkej koordinácie a úplného súladu so všeobecným nariadením o ochrane údajov (GDPR). Podobne ako bezpečnosť a transparentnosť údajov, môže norma poskytnúť konkurenčnú výhodu v globálnej konkurencii ( 4 ) . EHSV podporuje rozvoj európskeho dátového priestoru a osobitných odvetvových priestorov.

3.3.3. S výnimkou niektorých systémov umelej inteligencie, ktoré nezávisia od údajov, závisí výkonnosť umelej inteligencie priamo od objemu, relevantnosti a kvality dostupných údajov. EHSV sa preto domnieva, že je nevyhnutný optimalizovaný potenciál, ktorý uľahčí pružnú, interoperabilnú a bezpečnú výmenu údajov je nevyhnutný. EHSV podporuje identifikáciu kľúčových odvetví, ako je priemyselná výroba, zelená dohoda, mobilita, zdravotníctvo, financie, energetika, aby bolo možné presne monitorovať vývoj a hodnotiť dosiahnutý pokrok.

3.3.4. EHSV podporuje: — cieľ výrazne zvýšiť výpočtovú kapacitu, ktorá je k dispozícii v Európe na využitie a zhodnotenie údajov v reálnom čase a cieľ vyvíjať a vyrábať nevyhnutné procesory v EÚ spolu s programom udržateľného rozvoja, — koncepciu údajov všeobecného záujmu, ktorá sa chápe ako sprístupnenie údajov verejnými orgánmi s cieľom pomôcť im alebo podporiť spoločné využívanie údajov, ktoré sa považujú za nevyhnutné (5), a to spojením údajov od aktérov pôsobiacich na európskom území, ktorí však nie sú zapojení do jej priemyselnej politiky.

3.3.5. EHSV očakáva väčšie odhodlanie členských štátov v oblasti výskumu a inovácií v záujme rozvíjať štruktúry, infraštruktúry a nástroje potrebné pre spoločné dobro a prispievať k suverenite EÚ v oblasti umelej inteligencie.

3.4. Podpora excelentnosti od laboratória po trh – inovácie a partnerstvá

3.4.1. EHSV podporuje holistický prístup k tomu, aby sa z EÚ stala oblasť excelentnosti, od základného výskumu a inovácií až po uvedenie na trh. EHSV považuje za nevyhnutné, aby EÚ a členské štáty zintenzívnili spoluprácu s cieľom vytvoriť podmienky pre inovácie, podnikateľské príležitosti v oblasti umelej inteligencie a rozvoj talentov a zručností v súlade s európskou víziou zameranou na človeka a dôveru. EHSV víta, že horizontálne štruktúry spolupráce tieto ambície podporujú.

3.4.2. EHSV víta ambície Komisie podporovať experimentovanie, posilňovať regionálne zoskupenia digitálnych inovácií v spolupráci s národnými a regionálnymi iniciatívami a vymieňať si skúsenosti. Okrem cielenej finančnej podpory tieto inovačné centrá a platformy na požiadanie pomáhajú mikropodnikom a malým a stredným (MSP) využívať umelú inteligenciu. EHSV považuje za dôležité podporiť začínajúce podniky, rozširujúce sa podniky a tradičné MSP pri rozvoji umelej inteligencie.

3.4.3. EHSV však zdôrazňuje, že táto politika centier excelentnosti nesmie narušiť bežné a dlhodobé financovanie „štandardných“ výskumných laboratórií, pretože inak by sa mohol oneskoriť vývoj prelomových technológií.

3.4.4. EHSV chce podporiť akulturačné programy pre organizácie a mikropodniky vytvorením cielených podporných sietí. Bolo by žiaduce, aby sa zavedené iniciatívy na podporu prístupu mikropodnikov a MSP k umelej inteligencii ( Testing and experimentation facilities (TEFs), Digital Innovation Hubs (DHI) a AI-on demand platforms ) posilnili a hodnotili z hľadiska ich praktických účinkov s cieľom ich zlepšenia.

3.4.5. Nedávna štúdia, ktorú zadal EHSV, ukazuje, do akej miery je nevyhnutné „rozširovanie“, či už ide o prístup k požadovaným zručnostiam, k súborom údajov pre algoritmy alebo k potrebným finančným prostriedkom alebo zameraniu na trh, ktorý je dostatočne rozvinutý na zabezpečenie rýchlej amortizácie nákladnej infraštruktúry. Tvorcovia politík musia preto uprednostniť mikropodniky a MSP a navrhnúť vhodné politiky. Vzhľadom na hospodárske škody spôsobené pandémiou je v súčasnosti naliehavou povinnosťou podpora začínajúcich, rozširujúcich sa podnikov a tradičných malých a stredných podnikov pri rozvoji umelej inteligencie.

3.4.6. EHSV podporuje vývoj tzv. experimentálnych regulačných prostredí na testovanie nových myšlienok v podmienkach blízkych realite a na podporu agilnosti. EHSV odporúča lepšie spoločné využívanie výsledkov a ich vzájomné uznávanie bez hraníc.

3.4.7. Excelentnosť vo výskume odráža talent a zručnosti laboratórií, ale aj dôveru používateľov v umelú inteligenciu. EHSV preto žiada, aby programy vysokoškolského vzdelávania vytvárali talent na svetovej úrovni v oblasti inovácií a rozvoja podnikania. Vyzýva EÚ, aby zabezpečila podmienky na udržanie talentov a prilákanie zručností zo zahraničia. EHSV požaduje stabilné a dôveryhodné globálne podnikateľské prostredie, ktoré umožní podnikom a pracovníkom lepšie sa oboznámiť s umelou inteligenciou v prospech výskumu a inovácií.

3.4.8. Organizácie občianskej spoločnosti si zaslúžia podporu pri implementácii riešení umelej inteligencie a zaradenie medzi príjemcov finančných prostriedkov a zdrojov určených na umelú inteligenciu. Platí to najmä pre sociálne služby pri plnom rešpektovaní práva na súkromie a pravidiel spracovania a uchovávania údajov vrátane biometrických údajov.

3.5. Zabezpečiť, aby umelá inteligencia fungovala pre občanov – zručnosti a dôvera

3.5.1. EHSV podporuje stratégiu Komisie zameranú na vytvorenie ekosystému excelentnosti a ekosystému dôvery. Tento prístup je predmetom bielej knihy prijatej v roku 2019 ( 6 ) . Keďže vzdelávanie a odborná príprava sú kľúčovými faktormi pri podpore excelentnosti a zvyšovaní dôvery v umelú inteligenciu, systémy vzdelávania a odbornej prípravy musia uspokojiť širokú škálu potrieb, od základných vedomostí cez všeobecné porozumenie až po získanie špecializovaného know-how a zručností na vysokej úrovni ( 7 )

3.5.2. EHSV víta prijatie nového akčného plánu digitálneho vzdelávania, ktorý Komisia prijala na roky 2020 – 2027. Umožní lepšie pochopenie podstaty a fungovania umelej inteligencie od základnej školy po univerzitu, ako aj obnovenie zručností.

3.5.3. EHSV by uvítal, keby členské štáty vypracovali ponuku vzdelávania v oblasti umelej inteligencie, ktorá by zahŕňala aj súvisiace etické a environmentálne otázky, a podporuje výmenu osvedčených postupov s cieľom propagovať rozmanitosť v prístupe k odbornej príprave, rozvoju a využívaniu umelej inteligencie. Rozvoj umelej inteligencie a jej využitie v prospech všetkých si vyžaduje multidisciplinárny prístup a previazanosť.

3.5.4. EHSV považuje sociálnych partnerov za zásadné subjekty pri predvídaní rozvoja zručností a zmien v oblasti práce. Sociálny dialóg je nevyhnutný na pomoc pracovníkom, ktorých sa týka automatizácia ich úloh.

3.5.5. EHSV zdôrazňuje význam spolupráce medzi vládami, vzdelávacími inštitúciami, sociálnymi partnermi a príslušnými organizáciami občianskej spoločnosti pri navrhovaní a realizácii nových programov vzdelávania a ďalšieho vzdelávania zameraných predovšetkým na nezamestnaných. Pre mikropodniky, MSP, pre podnikateľov a zamestnancov je potrebná vhodná odborná príprava.

3.5.6. EHSV vyjadruje poľutovanie nad tým, že v pláne sa nestanovujú možné spoločné úvahy o svete a budúcnosti práce so zreteľom na automatizáciu. Budovanie dôvery pracovníkov v aplikácie umelej inteligencie si vyžaduje intenzívny sociálny dialóg nevyhnutný na zavedenie systémov umelej inteligencie, ktoré majú vplyv na pracovníkov, najmä v oblasti riadenia alebo ľudských zdrojov. Vzhľadom na možnú stratu pracovných miest, rastúcu nerovnosť a reštrukturalizáciu výrobných odvetví je potrebné zabezpečiť dôkladnú koordináciu medzi členskými štátmi v úzkej spolupráci s podnikmi, územiami, sociálnymi partnermi a sprostredkovateľskými orgánmi s cieľom: — rozvíjať perspektívne, udržateľné a inštitucionalizované kapacity v oblasti automatizácie; — rozvíjať inovatívne a proaktívne mechanizmy na transformáciu povolaní a zručností; — zvážiť komplementárnosť nielen pri „rozvoji umelej inteligencie“ v povolaniach, ale aj pri identifikácii kultúrnych a praktických zmien a stanovení noriem „dobrej komplementárnosti“ v prospech silnejšieho postavenia jednotlivca.

3.5.7. Keďže dôvera je základom digitalizovanej spoločnosti, EHSV osobitne oceňuje prístup Komisie vo všetkých oblastiach, ktoré slúžia na zabezpečenie všeobecného záujmu, najmä záujmu občanov, spotrebiteľov, pracovníkov a podnikov vrátane podnikov sociálneho hospodárstva s cieľom zvýšiť všeobecnú úroveň dôvery v umelú inteligenciu: ochrana základných práv, kybernetická bezpečnosť, ochrana údajov, duševné vlastníctvo a udržateľné a efektívne využívanie zdrojov, nezabúdajúc na príslušné právne predpisy o inováciách. Zdá sa, že je dôležité presne určiť možné nebezpečenstvá spojené so zneužitím umelej inteligencie a navrhnúť príslušné nápravné opatrenia. EHSV podporuje opatrenia, ktoré plánuje Komisia na posilnenie bezpečnosti vo všetkých oblastiach a prispôsobenie regulačného rámca výzvam, ktoré prináša umelá inteligencia. V tejto súvislosti pripomína priekopnícku úlohu organizovanej občianskej spoločnosti, napríklad pri hodnotení rizík spojených s rozpoznávaním tváre.

3.5.8. EHSV plne podporuje ambíciu propagovať na celom svete európsku víziu udržateľnej a dôveryhodnej umelej inteligencie podporovaním definície globálnych noriem pre umelú inteligenciu a rozvoja partnerstiev a spoločných iniciatív s tretími krajinami.

3.6. Rozvíjať strategické vedenie v odvetviach s veľkým vplyvom

3.6.1. EHSV oceňuje realistický prístup Komisie zameraný na opatrenia v odvetviach, v ktorých je vedúce postavenie v oblasti umelej inteligencie zásadné: klíma a životné prostredie, zdravie, robotika a automatizácia, verejné služby, verejná bezpečnosť vrátane boja proti terorizmu a migračných politík, inteligentná mobilita, poľnohospodárstvo a súvisiace odvetvia.

3.6.2. EHSV považuje digitálnu transformáciu za kľúčový nástroj dekarbonizácie a environmentálneho riadenia a zároveň zaručuje, aby bol obmedzený možný negatívny vplyv riešení založených na umelej inteligencii na klímu, životné prostredie a spotrebu energie. Využívanie umelej inteligencie pri riadení energetických a dopravných systémov, ako aj v priemyselných procesoch a poľnohospodárstve podporuje energetickú účinnosť, obehové hospodárstvo a udržateľné hospodárenie s prírodnými zdrojmi. Ide o faktor produktivity a ekonomickej efektívnosti. Umelá inteligencia tiež poskytuje prostriedky na lepšie pochopenie a kontrolu klimatických a environmentálnych javov.

3.6.3. EHSV žiada, aby sa možnosti, ktoré ponúka umelá inteligencia, využili pri výskume pôvodu chorôb, vývoji nových molekúl, zdravotníckeho vybavenia a vyspelej starostlivosti alebo v oblasti vyšetrovania, diagnostiky a liečby, napr. v boji proti rakovine. Európsky priestor pre údaje týkajúce sa zdravia projektovaný s plným rešpektovaním súkromia a osobných údajov je významným krokom k úplnému využitiu potenciálu umelej inteligencie. Každodenná pomoc pacientom, starším ľuďom alebo osobám so zdravotným postihnutím ukazuje výhody robotickej excelentnosti, ktorá sa netýka ani tak technologických schopností, ako ovládania rozhrania medzi ľuďmi a robotmi.

V Bruseli 22. septembra 2021 Predsedníčka Európskeho hospodárskeho a sociálneho výboru Christa SCHWENG

(1) Artificial intelligence, blockchain and the future of Europe.

(2) Ú. v. EÚ C 240, 16.7. 2019, s. 51.

(3) Stanovisko EHSV k nariadeniu o umelej inteligencii (pozri stranu 61 tohto úradného vestníka).

(4) La norme sans la force: l’énigme de la puissance européenne, Zaki Laïdi, 2005.

(5) Nariadenie o európskej správe údajov.

(6) Ú. v. EÚ C 364, 28.10.2020, s. 87.

(7) Ú. v. EÚ C 14, 15.1. 2020, s. 46.